CELEX: 32017R1496
Language: hr
Date: 2017-08-23 00:00:00
Title: Provedbena uredba Komisije (EU) 2017/1496 оd 23. kolovoza 2017. o neproduljenju odobrenja aktivne tvari DPX KE 459 (flupirsulfuron-metil) u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP. )

24.8.2017   
            
            
               HR
            
            
               Službeni list Europske unije
            
            
               L 218/7
            
         PROVEDBENA UREDBA KOMISIJE (EU) 2017/1496
   оd 23. kolovoza 2017.
   o neproduljenju odobrenja aktivne tvari DPX KE 459 (flupirsulfuron-metil) u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1. i članak 78. stavak 2.,
   budući da:
   
               (1)
            
            
               Direktivom Komisije 2001/49/EZ (2) DPX KE 459 (flupirsulfuron-metil) uvršten je u Prilog I. Direktivi Vijeća 91/414/EEZ (3) kao aktivna tvar.
            
         
               (2)
            
            
               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).
            
         
               (3)
            
            
               Odobrenje aktivne tvari DPX KE 459 (flupirsulfuron-metil), kako je navedena u dijelu A Priloga Provedbenoj uredbi Komisije (EU) br. 540/2011, istječe 30. lipnja 2018.
            
         
               (4)
            
            
               Zahtjev za produljenje uvrštenja tvari DPX KE 459 (flupirsulfuron-metil) u Prilog I. Direktivi 91/414/EEZ podnesen je u skladu s člankom 4. Uredbe Komisije (EU) br. 1141/2010 (5) u roku predviđenom tim člankom.
            
         
               (5)
            
            
               Podnositelj zahtjeva dostavio je dodatnu dokumentaciju u skladu sa zahtjevima iz članka 9. Uredbe (EU) br. 1141/2010. Država članica izvjestiteljica utvrdila je da je zahtjev potpun.
            
         
               (6)
            
            
               Država članica izvjestiteljica nakon savjetovanja s državom članicom suizvjestiteljicom pripremila je izvješće o ocjeni produljenja i dostavila ga 17. rujna 2013. Europskoj agenciji za sigurnost hrane („Agencija”) i Komisiji.
            
         
               (7)
            
            
               Agencija je izvješće o ocjeni produljenja dostavila na podnošenje primjedbi podnositelju zahtjeva i državama članicama te je primljene primjedbe proslijedila Komisiji. Agencija je usto sažetak dodatne dokumentacije učinila dostupnim javnosti.
            
         
               (8)
            
            
               Agencija je 30. rujna 2016. Komisiji dostavila zaključak (6) o tome može li se pretpostaviti da DPX KE 459 (flupirsulfuron-metil) ispunjava mjerila za odobravanje iz članka 4. Uredbe (EZ) br. 1107/2009. Agencija je na temelju procijenjenih ispitivanja zaključila da izvorna tvar posjeduje određena unutarnja toksikološka svojstva, osobito u pogledu kancerogenosti i reproduktivne toksičnosti. Agencija smatra da je na temelju tih informacija opravdano klasificirati tu tvar kao kancerogenu tvar 2. kategorije i kao reproduktivno toksičnu tvar 2. kategorije u skladu s Uredbom (EZ) br. 1272/2008 Europskog parlamenta i Vijeća (7). Agencija je zaključila da, s obzirom na procijenjene reprezentativne uporabe, postoji velika mogućnost da dođe do izloženosti podzemnih voda nekoliko metabolita tvari DPX KE 459 (flupirsulfuron-metil) koja premašuje parametarsku graničnu vrijednost za pitku vodu od 0,1 μg/L u situacijama koje obuhvaćaju sve odgovarajuće scenarije za podzemne vode.
            
         
               (9)
            
            
               Neovisno o klasifikaciji koju je predložila Agencija, budući da su ispitivanja pokazala da izvorna tvar posjeduje unutarnja toksikološka svojstva, osobito u pogledu kancerogenosti i reproduktivne toksičnosti, prisutnost metabolita u podzemnim vodama osobito je zabrinjavajuća jer nije dokazano da ti metaboliti nemaju ista unutarnja svojstva. Stoga trenutačno nije moguće utvrditi da prisutnost metabolita u podzemnim vodama neće imati neprihvatljive učinke na podzemne vode i štetne učinke na zdravlje ljudi.
            
         
               (10)
            
            
               Osim toga, Agencija je zaključila da nije moguće finalizirati procjenu izloženosti podzemnih voda na temelju dostupnih informacija o metabolitu IN-JE127, čiji genotoksični potencijal nije moguće isključiti.
            
         
               (11)
            
            
               S obzirom na nesigurnost u pogledu prisutnosti tog metabolita u podzemnim vodama trenutačno nije moguće isključiti neprihvatljive učinke na podzemne vode i štetne učinke na zdravlje ljudi.
            
         
               (12)
            
            
               Nadalje, Agencija je zaključila da postoji visok rizik za vodene organizme, osobito za alge i vodeno bilje, od izloženosti tvari DPX KE 459 (flupirsulfuron-metil).
            
         
               (13)
            
            
               Na temelju rizika navedenih u uvodnim izjavama 9., 11. i 12. za jednu ili više reprezentativnih uporaba najmanje jednog sredstva za zaštitu bilja koje sadržava tu aktivnu tvar nije utvrđeno da su mjerila za odobravanje predviđena člankom 4. Uredbe (EZ) br. 1107/2009 ispunjena. Stoga je prikladno ne obnoviti odobrenje za DPX KE 459 (flupirsulfuron-metil) u skladu s člankom 20. stavkom 1. točkom (b) te Uredbe.
            
         
               (14)
            
            
               S obzirom na rizike navedene u uvodnim izjavama 9., 11. i 12. izuzeće iz članka 4. stavka 7. Uredbe (EZ) br. 1107/2009 ne primjenjuje se. Primjena tog izuzeća isključena je i na temelju toga što nije utvrđeno da mjerila predviđena točkama 3.6.3., 3.6.4., 3.6.5. ili 3.8.2. Priloga II. Uredbi (EZ) br. 1107/2009 nisu ispunjena.
            
         
               (15)
            
            
               Komisija je pozvala podnositelja zahtjeva da podnese svoje primjedbe o zaključku Agencije i o nacrtu izvješća o ponovnoj ocjeni u skladu s člankom 17. stavkom 1. Uredbe (EU) br. 1141/2010. Podnositelj zahtjeva podnio je primjedbe, koje su detaljno pregledane.
            
         
               (16)
            
            
               Međutim, unatoč argumentima koje je iznio podnositelj zahtjeva, bojazni u pogledu tvari nisu se mogle ukloniti.
            
         
               (17)
            
            
               Državama članicama trebalo bi dati vremena da povuku odobrenja za sredstva za zaštitu bilja koja sadržavaju DPX KE 459 (flupirsulfuron-metil).
            
         
               (18)
            
            
               U slučaju sredstava za zaštitu bilja koja sadržavaju DPX KE 459 (flupirsulfuron-metil), ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje trebalo isteći najkasnije 13. prosinca 2018.
            
         
               (19)
            
            
               Ovom se Uredbom ne dovodi u pitanje ponovno podnošenje zahtjeva za DPX KE 459 (flupirsulfuron-metil) u skladu s člankom 7. Uredbe (EZ) br. 1107/2009.
            
         
               (20)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Neproduljenje odobrenja aktivne tvari
   Odobrenje za aktivnu tvar DPX KE 459 (flupirsulfuron-metil) ne produljuje se.
   Članak 2.
   Izmjene Provedbene uredbe (EU) br. 540/2011
   U dijelu A Priloga Provedbenoj uredbi (EU) br. 540/2011 briše se unos 19. za DPX KE 459 (flupirsulfuron-metil).
   Članak 3.
   Prijelazne mjere
   Države članice oduzimaju odobrenja za sredstva za zaštitu bilja koja kao aktivnu tvar sadržavaju DPX KE 459 (flupirsulfuron-metil) najkasnije do 13. prosinca 2017.
   Članak 4.
   Razdoblje odgode
   Razdoblje odgode koje države članice odobre u skladu s člankom 46. Uredbe (EZ) br. 1107/2009 mora biti što kraće i mora isteći najkasnije 13. prosinca 2018.
   Članak 5.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 23. kolovoza 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 309, 24.11.2009., str. 1.
   
   
      (2)  Direktiva Komisije 2001/49/EZ od 28. lipnja 2001. o izmjeni Priloga I. Direktivi Vijeća 91/414/EEZ o stavljanju sredstava za zaštitu bilja na tržište radi uvrštavanja aktivne tvari DPX KE 459 (flupirsulfuron-metil) (SL L 176, 29.6.2001., str. 61.).
   
      (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).
   
      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
   
      (5)  Uredba Komisije (EU) br. 1141/2010 od 7. prosinca 2010. o utvrđivanju postupka za produljenje uvrštenja druge grupe aktivnih tvari u Prilog I. Direktivi Vijeća 91/414/EEZ i utvrđivanju popisa tih tvari (SL L 322, 8.12.2010., str. 10.).
   
      (6)  EFSA (Europska agencija za sigurnost hrane), 2014. Zaključak o stručnom pregledu procjene rizika za pesticide s aktivnom tvari flupirsulfuron (ocijenjena varijanta flupirsulfuron-metil-natrij). EFSA Journal 2014.; 12(11):3881, 86 str. doi:10.2903/j.efsa.2014.3881.
   
      (7)  Uredba (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (SL L 353, 31.12.2008., str. 1.).